DVIJE učenice od 14 godina su poginule, a dvije mlađe ženske osobe su ozlijeđene jutros oko 9:40 u naletu kamiona na grupu ljudi, na odmorištu autoceste između Novske i Okučana.

Na odmorištu Sjever kod Starog Grabovca, nedaleko od Novske, 59-godišnji vozač je kamionom zagrebačkih tablica naletio na skupinu ljudi koja se tu odmarala, potvrdili su iz sisačko-moslavačke policije. Vozač je, prema pisanju medija, prvo rekao da mu je zakazao tempomat, a potom da su mu otkazale kočnice, međutim prometni stručnjak za Index tvrdi da je malo vjerojatno da se išta od toga dogodilo te da je uzrok nesreće vrlo vjerojatno neprilagođena brzina kamiona.

Nakon tragedije na A3 razgovarali smo s profesorom Rajkom Horvatom s Fakulteta prometnih znanosti, voditeljem Katedre za tehniku cestovnog prometa koji nam je rekao da je, prema svim informacijama koje je doznao iz medija, za nesreću najvjerojatnije kriva prevelika brzina kamiona, a ne kočnice ili tempomat.

"Nije vjerojatno da su mu otkazale kočnice"

"Čuo sam da je vozač kamiona rekao da su mu otkazale kočnice, ali to nije vjerojatno. U kamionima postoji sustav prema kojemu kad pokrenete kamion, da bi on mogao krenuti mora se napumpati zrak u kočnice, a dotad su kočnice zablokirane. Kad nestane zraka kočni sustav se zablokira i kamion počne kočiti. I da je pukla cijev kočnice, kamion bi automatski počeo kočiti. Jedino je moguće da se nešto dogodilo pa nije mogao pritisnuti papučicu, ali da su zakazale kočnice to je manje vjerojatno", smatra prof. Horvat.

Kaže kako treba saznati je li uopće kočio i tragove kočenja. Objašnjava i kako je tehnički teško da će se samo tako pokvariti kočnice i da neće zaustaviti kamion.

"Uostalom, osim kočnica kamion ima retarder ili usporivač. To je pomoćna kočnica za nizbrdicu, uz pomoć motora se smanjuje brzina i sva teretna vozila to imaju, jer bi se inače glavne kočnice zapalile na nizbrdici", rekao je prof. Horvat za Index.

Tekst se nastavlja ispod oglasa

"Vozač se vjerojatno izvlači"

Što se pak tiče tempomata, budući da je vozač spominjao da mu je zablokirao, prof. Horvat odbacuje takvu mogućnost.

"Tempomat je isti na svakom vozilu, ako on zašteka, jednostavno se stisne kvačilo i prebaci u brzinu i nastavi upravljati vozilom. Vjerojatno se vozač izvlači, no istraga će pokazati što se dogodilo. Indikativno je to što je on mogao nastaviti vožnju ravno, a ne skretati desno da je uočio nepravilnosti. Uostalom, ako je imao nepravilnosti i zbog toga, kako tvrdi, nije mogao zaustaviti kamion, zašto nije upotrijebio zvučni signal. Zašto nije zatrubio i tako upozorio pješake na stajalištu? Istraga treba dati odgovor na to. Smatram kako je uzrok nesreće neprilagođena brzina kojom je uletio na ugibalište. Za ulazak na ugibalište predviđeno je kretanje brzinom od 40 km na sat. Na početku smanjujete na 80 kako se približavate skretanju, a potom na 40", rekao je prof. Horvat.

Poruka za sve vozače i pješake

Ističe kako će istraga, odnosno istražni sudac dati detaljne odgovore na to je li vozilo bilo ispravno te da će se sve vidjeti po tahografu koji daje konkretne odgovore o upravljanju vozilom.

"Da naglasim još jednu stvar, odnosno poručim svima: ljudi, bez obzira na to nalazite li se na ugibalištu, opet pazite na sebe, pogotovo na djecu. Ljudi se u turističkoj sezoni šeću ugibalištem kao da je promenada, a svi moraju paziti i biti oprezni. To je prometna površina, tu se odvija promet, vozači isto tako trebaju paziti jer se radi o prostoru s više ljudi, moguće je da se pojave djece, kućni ljubimci i zato treba usporiti i dodatno paziti, a pješaci se trebaju ponašati kao da su na prometnici, a ne šetalištu. I kod izlaska iz vozila uvijek treba pogledati nailazi li neko vozilo", poručio je prof. Horvat.